#FeesMustFall-leier in hegtenis geneemMcebo Dlamini Foto: Facebook Shirona Patel, woordvoerder van Wits, het gesê dit is nog nie bekend hoekom hy in hegtenis geneem is nie. Dlamini, een van die leiers van die #FeesMustFall-beweging, is in sy koshuiskamer in hegtenis geneem en na die Cleveland-polisiestasie geneem. Wits se studenteraad het op Twitter gesê ŉ regspan is na die Cleveland-polisiestasie gestuur. “Die Suid-Afrikaanse Polisiediens het by sy kamer ingebars en hom weggeneem. Hy is nie ingelig waarom hy in hegtenis geneem word nie.” Studente beplan intussen ŉ optog na die polisiestasie. Nege verdagtes, waarvan vier studente is, is Vrydagaand in hegtenis geneem nadat geweld by Wits na die strate van Braamfontein oorgespoel het. Die betogers het twee voertuie aan die brand gesteek en talle winkels geplunder. Verbygaande motors is met klippe en bottels bestook. Die polisie het traangas en rubberkoeëls gebruik om die betogers uiteen te jaag. Wits het die geweld veroordeel en veiligheid opgeskerp. Die universiteit het gesê klasse sal Maandag voortgaan. Wits het gesê studente wat hul aan misdaad skuldig maak, sal in hegtenis geneem en geskors word.